NARIADENIE KOMISIE (ES) č. 1458/2005
z 8. septembra 2005
o trvalých a dočasných povoleniach pre určité doplnkové látky do krmív a dočasných povoleniach na nové použitia určitých povolených doplnkových látok do krmív
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3, článok 9d ods. 1 a článok 9e ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
Nariadením (ES) č. 1831/2003 sa ustanovuje povolenie doplnkových látok určených na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia pre žiadosti o povolenie kŕmnych doplnkových látok, predložené v súlade so smernicou 70/524/EHS pred dátumom začatia uplatňovania nariadenia (ES) č. 1831/2003.
(3)
Žiadosti o povolenie kŕmnych doplnkových látok uvedených v prílohách k tomuto nariadeniu boli predložené pred dátumom začatia uplatňovania nariadenia (ES) č. 1831/2003.
(4)
Počiatočné pripomienky k týmto žiadostiam podľa článku 4 ods. 4 smernice 70/524/EHS boli zaslané Komisii pred dňom začatia uplatňovania nariadenia (ES) č. 1831/2003. S týmito žiadosťami sa preto naďalej zaobchádza v súlade s článkom 4 smernice 70/524/EHS.
(5)
Použitie enzymatického prípravku endo-1, 3 (4)-beta-glukanáza, produkovaného kmeňom Aspergillus niger (MUCL 39199), bolo dočasne po prvýkrát povolené nariadením Komisie (ES) č. 1436/98 (3) na výkrm kurčiat. Boli predložené nové údaje podporujúce žiadosť o povolenie tohto enzymatického prípravku bez časového obmedzenia. Hodnotenie ukazuje, že podmienky ustanovené v článku 3a smernice 70/524/EHS na takéto povolenie sú splnené. Použitie tohto enzymatického prípravku, uvedené v prílohe I, by malo byť povolené bez časového obmedzenia.
(6)
Použitie enzymatického prípravku endo-1, 3 (4)-betaglukanáza, produkovaného kmeňom Aspergillus aculeatus (CBS 589.94), endo-1, 4-betaglukanáza, produkovaného kmeňom Trichoderma longibrachiatum (CBS 592.94), alfaamyláza, produkovaného kmeňom Bacillus amyloliquefaciens (DSM 9553), a endo-1, 4-betaxylanáza, produkovaného kmeňom Trichoderma viride (NIBH FERM BP 4842), sa nariadením Komisie (ES) č. 358/2005 (4) povoľuje na výkrm kurčiat bez časového obmedzenia a dočasne nariadením Komisie (ES) č. 2013/2001 (5) na výkrm moriek. Boli predložené nové údaje na podporu žiadosti o rozšírenie povolenia na používanie tohto enzymatického prípravku na nosnice. Európsky úrad pre bezpečnosť potravín (EÚBP) poskytol stanovisko o používaní tohto prípravku, podľa ktorého nepredstavuje riziko pre túto doplnkovú kategóriu zvierat. Z hodnotenia vyplýva, že podmienky ustanovené v článku 9e ods. 1 smernice 70/524/EHS sú na povolenie tohto prípravku na takéto použitie splnené. Použitie tohto enzymatického prípravku, uvedené v prílohe II, by sa malo povoliť na štyri roky.
(7)
Použitie enzymatického prípravku endo-1, 4-betaxylanáza, produkovaného kmeňom Trichoderma longibrachiatum (ATCC 2105), a endo-1, 3 (4)-betaglukanáza, produkovaného kmeňom Trichoderma longibrachiatum (ATCC 2106), sa nariadením Komisie (ES) č. 833/2005 (6) povoľuje pre kurčatá na výkrm bez časového obmedzenia. Predložili sa nové údaje na podporu žiadosti o rozšírenie povolenia na používanie tohto enzymatického prípravku na nosnice. Európsky úrad pre bezpečnosť potravín (EÚBP) poskytol stanovisko o používaní tohto prípravku, podľa ktorého nepredstavuje riziko pre túto doplnkovú kategóriu zvierat. Z hodnotenia vyplýva, že podmienky ustanovené v článku 9e ods. 1 smernice 70/524/EHS sú na povolenie tohto prípravku na takéto použitie splnené. Použitie tohto enzymatického prípravku, uvedené v prílohe II, by sa malo povoliť na štyri roky.
(8)
Predložili sa nové údaje podporujúce žiadosť o povolenie použitia enzymatického prípravku endo-1, 4-betaxylanáza, produkovaného kmeňom Aspergillus niger (CBS 109.713), na výkrm kurčiat. Európsky úrad pre bezpečnosť potravín (EÚBP) poskytol stanovisko o používaní tohto prípravku, podľa ktorého nepredstavuje riziko pre spotrebiteľa, užívateľa, kategóriu zvierat ani životné prostredie. Z hodnotenia vyplýva, že podmienky ustanovené v článku 9e ods. 1 smernice 70/524/EHS sú na povolenie tohto prípravku na takéto použitie splnené. Použitie tohto enzymatického prípravku, uvedené v prílohe II, by sa malo povoliť na štyri roky.
(9)
Z hodnotenia týchto žiadostí vyplýva, že by sa na ochranu pracovníkov pred vystavením doplnkovým látkam stanoveným v prílohách mali vyžadovať určité postupy. Takáto ochrana by sa mala zabezpečiť prostredníctvom uplatňovania smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (7).
(10)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravok, ktorý patrí do skupiny „Enzýmy“, ako je stanovené v prílohe I, sa povoľuje používať bez časového obmedzenia ako doplnkovú látku vo výžive zvierat podľa podmienok ustanovených v tejto prílohe.
Článok 2
Prípravky, ktoré patria do skupiny „Enzýmy“, ako je stanovené prílohe II, sa povoľuje používať štyri roky ako doplnkové látky vo výžive zvierat podľa podmienok ustanovených v tejto prílohe.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. septembra 2005